ระเบียบคณะกรรมการกำกับกิจการพลังงาน ว่าด้วยมาตรฐานทางวิศวกรรมในการประกอบกิจการพลังงาน พ.ศ. 2553
ระเบียบคณะกรรมการกำกับกิจการพลังงาน
ระเบียบคณะกรรมการกำกับกิจการพลังงาน
ว่าด้วยมาตรฐานทางวิศวกรรมในการประกอบกิจการพลังงาน
พ.ศ. ๒๕๕๓
 

อาศัยอำนาจตามความในมาตรา
๗๒ มาตรา ๗๓ และมาตรา ๗๕ แห่งพระราชบัญญัติการประกอบกิจการพลังงาน พ.ศ. ๒๕๕๐
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงาน จึงได้ออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยมาตรฐานทางวิศวกรรมในการประกอบกิจการพลังงาน พ.ศ. ๒๕๕๓

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในการประกอบกิจการไฟฟ้า
ผู้รับใบอนุญาตจะต้องดำเนินการตามมาตรฐานทางวิศวกรรมที่การไฟฟ้าฝ่ายผลิตแห่งประเทศไทยกำหนดตามเอกสารแนบท้าย
๑ หรือการไฟฟ้านครหลวงกำหนดตามเอกสารแนบท้าย ๒
หรือการไฟฟ้าส่วนภูมิภาคกำหนดตามเอกสารแนบท้าย ๓ หรือดำเนินการตามมาตรฐานสากลที่การไฟฟ้าฝ่ายผลิตแห่งประเทศไทย
หรือการไฟฟ้านครหลวงหรือการไฟฟ้าส่วนภูมิภาคให้การยอมรับ ทั้งนี้ การพิจารณาใช้มาตรฐานใดนั้น
ให้พิจารณาจากลักษณะกิจการหรือขอบเขตพื้นที่ประกอบการ แล้วแต่กรณี เว้นแต่
จะได้รับการยกเว้นการประกอบการตามมาตรฐานดังกล่าวจากคณะกรรมการเป็นการเฉพาะราย

ข้อ
๔ ในการประกอบกิจการก๊าซธรรมชาติ
ผู้รับใบอนุญาตจะต้องดำเนินการตามมาตรฐานที่ปรากฏในเอกสารแนบท้าย ๔
หรือดำเนินการตามมาตรฐานสากลที่คณะกรรมการเห็นชอบ

ข้อ
๕ หากการไฟฟ้าฝ่ายผลิตแห่งประเทศไทย
หรือการไฟฟ้านครหลวง หรือการไฟฟ้าส่วนภูมิภาคแก้ไขปรับปรุงมาตรฐานทางวิศวกรรม
ให้เสนอขอความเห็นชอบจากคณะกรรมการก่อนประกาศให้มีผลบังคับใช้ต่อไป

ข้อ
๖ ให้ประธานกรรมการเป็นผู้รักษาการและวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ ณ วันที่ ๑๒
พฤษภาคม พ.ศ. ๒๕๕๓
ดิเรก ลาวัณย์ศิริ
ประธานกรรมการกำกับกิจการพลังงาน
[เอกสารแนบท้าย]

๑.
เอกสารแนบท้าย ๑ ข้อมูลมาตรฐานทางวิศวกรรมเพื่อความปลอดภัยของ กฟผ.
๒.
เอกสารแนบท้าย ๒ การไฟฟ้านครหลวง มาตรฐานทางวิศวกรรมในการประกอบกิจการไฟฟ้า ตามพระราชบัญญัติการประกอบกิจการพลังงาน
พ.ศ. ๒๕๕๐
๓.
เอกสารแนบท้าย ๓ การไฟฟ้าส่วนภูมิภาค มาตรฐานทางวิศวกรรมในการประกอบกิจการพลังงาน ตามพระราชบัญญัติการประกอบกิจการพลังงาน
พ.ศ. ๒๕๕๐
๔.
เอกสารแนบท้าย ๔ มาตรฐานทางวิศวกรรมในการประกอบกิจการก๊าซธรรมชาติ ตามพระราชบัญญัติการประกอบกิจการพลังงาน
พ.ศ. ๒๕๕๐

(ดูข้อมูลจากภาพกฎหมาย)















ปริยานุช/จัดทำ
๑๕ กรกฎาคม ๒๕๕๓

นันท์นภัสร์/ตรวจ
๑๕ กรกฎาคม ๒๕๕๓

ศิรวัชร์/ปรับปรุง
๙ ธันวาคม ๒๕๕๙



[๑] ราชกิจจานุเบกษา
เล่ม ๑๒๗/ตอนพิเศษ ๘๒ ง/หน้า ๖/๒ กรกฎาคม ๒๕๕๓